El Pla de Recuperació Cultural d'Algemesí es presenta en fòrums internacionals sobre la salvaguarda del patrimoni en temps d'emergència
07 de març de 2025

El Pla d'Emergència Cultural implementat a Algemesí després de les inundacions provocades per la DANA està sent presentat en fòrums nacionals i internacionals sobre la protecció del patrimoni en situacions de crisi. La setmana passada es va exposar en les Jornades de Museus Locals de L’ETNO, i els pròxims dies 6 i 7 de març es presentarà en el Congrés Internacional SOS HERITAGE, organitzat per la Universitat de València.

Esta trobada reunirà experts en gestió del patrimoni en contextos d'emergència, en casos com l'huracà Katrina o les conseqüències de la guerra a Gaza i Ucraïna. A més, comptarà amb la participació de representants del Ministeri de Cultura, ICOMOS, la Generalitat Valenciana i diverses universitats estatals.

L'estratègia de salvaguarda implementada a Algemesí ha permés la recuperació de béns artístics tan públics com privats, incloent-hi objectes de valor, mobiliari i àlbums familiars dels veïns. Esta labor ha convertit el Museu Valencià de la Festa i el Centre d'Art Contemporani L’ESART en autèntics "laboratoris de la cura", on no sols es restauren materials danyats, sinó que també es promou una nova visió del patrimoni: aquella que posa en valor tot allò que és significatiu per a la ciutadania.

Projecte Salvem les Fotos

En este context, Algemesí se suma al projecte SALVEM LES FOTOS, impulsat per la Universitat de València, ICOM i L’ETNO, amb una de les seues seus en L’ESART, en el Casino Lliberal. Esta iniciativa busca recuperar més de 500.000 fotografies danyades per la DANA a través d'un procés d'assecat, neteja, digitalització i anàlisi interdisciplinària sobre memòria i vida.

A més, la ciutadania i els voluntaris poden participar en este projecte a través del Curs de certificació universitària en rescat de fotografies, que donarà inici el pròxim 3 de març.